Izziņa 24-TA-717
07.05.2024. 12.54
Izziņa 24-TA-717
07.05.2024. 12.54
24-TA-717: Likumprojekts (Grozījumi)
Grozījumi Pašvaldības domes vēlēšanu likumā
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	1.
	Likumprojekts (grozījumi)
-
	Iebildums (LPS - 20.03.2024.)
Rosinām iniciēt grozījumus  jau atbilstoši iepriekšējā Saeimā izskanējušajiem argumentiem no vairākiem  ekspertiem un  mainīt tiesību subjektu, kas lemj par pašvaldības  domes atlaišanu   nosakot, ka tas ir tiesas kompetences jautājums.

 
Piedāvātā redakcija
-
	Nav ņemts vērā
Nav sniegts argumentēts pamatojums konceptuālai pašvaldību pārraudzības modeļa maiņai.  Pašvaldību pārraudzības mehānismi, tai skaitā pašvaldības domes atlaišana, ir ietverti Pašvaldību likumā, kas tika pieņemts 2022. gada 20. oktobrī, un par tiem vispusīgi tika diskutēts likumprojekta “Pašvaldību likums” izstrādes un virzības gaitā, tai skaitā Saeimā, ņemot vērā arī Satversmes tiesas praksē veikto izvērtējumu. Rezultātā Saeima kā likumdevējs lēma noteikt tādus pašvaldību pārraudzības mehānismus, kādi ietverti Pašvaldību likumā, tai skaitā pašvaldības domes atlaišanu ar Saeimas pieņemtu likumu. 
	-

	2.
	Likumprojekts (grozījumi)
 1. pantā:

papildināt otrās daļas 2. punktu ar vārdiem “un likumā par domes atlaišanu nav noteikts citādāk”;

papildināt trešo daļu pēc vārda “mēneši” ar vārdiem “vai cits likumā par domes atlaišanu noteikts termiņš”.
	Iebildums (LPS - 28.03.2024.)
LPS uztur iepriekš  paustās un atbilstoši Izziņai  vērā neņemtās iebildes (izziņas 1. un 2.punkts).
Papildinot Izziņas 1.punktā ietverto LPS rosinājumu par tiesību subjekta maiņu no Saeimas uz tiesu, tā viens no mērķiem būtu šādas situācijas nepolitizēt. 
Papildus jau sākotnēji paustajam vēršam uzmanību, ka Eiropas vietējo pašvaldību hartas 3. pants nosaka, ka vietējā pašvaldība nozīmē vietējās varas tiesības un spēju likumā noteiktajās robežās regulēt un vadīt nozīmīgu valsts lietu daļu uz savu atbildību un vietējo iedzīvotāju interesēs. Šīs tiesības realizē padomes vai pārstāvju sapulces, kuru locekļus brīvi ievēlē aizklāti balsojot uz vienlīdzīgu, tiešu un vispārēju vēlēšanu tiesību pamata; tām var būt pakļautas izpildinstitūcijas. Šis princips nekādā veidā neietekmē tiesības izmantot pilsoņu sapulces, referendumus vai jebkuru citu pilsoņu tiešās līdzdalības formu, kur to pieļauj likums. (22.02.1996. likums “Par 1985.gada 15.oktobra Eiropas vietējo pašvaldību hartu”)
Saskaņā ar Pašvaldību likuma 2. pantu pašvaldība ir atvasināta publiska persona — vietējā pārvalde —, kurai ir iedzīvotāju ievēlēta lēmējinstitūcija — dome — un kura patstāvīgi nodrošina tai tiesību aktos noteikto funkciju un uzdevumu izpildi savas administratīvās teritorijas iedzīvotāju interesēs un ir atbildīga par to.
Proti, pašvaldības dome ir iedzīvotāju ievēlēta lēmējinstitūcija, kura atbild par uzdevumu izpildi savas administratīvās teritorijas iedzīvotāju interesēs un ir atbildīga par to.
 Pagaidu administrācijas iecelšana uz piedāvātajiem  termiņiem būs pretrunā ar Pašvaldību likuma mērķi - nodrošināt demokrātisku, tiesisku, efektīvu, ilgtspējīgu, atklātu un sabiedrībai pieejamu pārvaldi katras pašvaldības administratīvajā teritorijā, jo tādējādi tiks pieļauts, ka  ilgu laika  periodu  visas pašvaldības funkcijas veiks personas, ko nav ievēlējuši vietējie iedzīvotāji demokrātiskās vēlēšanās.
Kā jau to paudām savā sākotnējā atzinumā, "viens no primārajiem pašvaldību vēlēšanu mērķiem ir pašvaldības iedzīvotāju pārstāvības orgāna izveidošana" (Latvijas Republikas Satversmes tiesas 2015.gada 5.februāra spriedums lietā Nr. 2014-03-01 20.2.apakšpunkts).
Piedāvātā redakcija
-
	Nav ņemts vērā
Papildinot izziņas 1. un 3. punktā minētos argumentus, vēršam uzmanību, ka gan Satversmes tiesas praksē, gan juridiskajā literatūrā ir analizēti pašvaldību padotības mehānismi, uzsverot, ka pašvaldības kā valsts pārvaldes sastāvdaļa izpildvaras ietvaros primāri ir padotas Ministru kabinetam kā augstākajai izpildvaras institūcijai, savukārt Saeimas kā likumdevēja kompetence pašvaldību pārraudzībā ir paredzēta atsevišķos izņēmuma gadījumos. Tādējādi apstāklis, ka pašvaldības dome tiek ievēlēta demokrātiskās un tiešās vēlēšanās, neietekmē domes piederību izpildvarai valsts pārvaldes ietvaros un līdz ar to – arī piekritību likumdevēja augstākai padotībai (līdzīgi kā Saeima apstiprina vai atlaiž Ministru kabinetu atbilstoši Latvijas Republikas Satversmes 59. pantam, Ministru kabineta iekārtas likuma 14. un 19. pantam). Vienlaikus nav pamatotas bažas par to, ka pagaidu administrācijas iecelšana būs pretrunā ar Pašvaldību likuma mērķi. Jāņem vērā, ka saskaņā ar Pašvaldību likuma 70. panta ceturto daļu pagaidu administrācija pilda likumos paredzētās domes funkcijas un darbojas līdz dienai, kad uz pirmo sēdi sanāk jaunievēlētā dome. Līdz ar to arī pagaidu administrācijai ir saistoši gan Pašvaldību likuma nosacījumi, gan pašvaldības domes iepriekš pieņemtie lēmumi, tai skaitā attiecībā uz iedzīvotāju interešu ievērošanu un iesaisti pašvaldības darbā.
	 1. pantā:

papildināt otrās daļas 2. punktu ar vārdiem “un likumā par domes atlaišanu nav noteikts citādāk”;

papildināt trešo daļu pēc vārda “mēneši” ar vārdiem “vai cits termiņš saskaņā ar likumu par domes atlaišanu”.

	3.
	Likumprojekts (grozījumi)
 1. pantā:

papildināt otrās daļas 2. punktu ar vārdiem “un likumā par domes atlaišanu nav noteikts citādāk”;

papildināt trešo daļu pēc vārda “mēneši” ar vārdiem “vai cits likumā par domes atlaišanu noteikts termiņš”.
	Iebildums (LPS - 20.03.2024.)
Kā zināms,   2019.gada nogalē jau  tika grozīts  tieši likuma “Grozījumi Republikas pilsētas domes un novada domes vēlēšanu likumā” 1.pants, ietverot gan  regulējumu izņēmumiem no vispārējās kārtības domes vēlēšanu norisē, gan jaunu regulējumu gadījumiem, kad  tiek iecelta pagaidu administrācija.
Tostarp līdz ar šo likumprojektu tika virzīti grozījumi likumā “Par pašvaldībām”, jo tobrīd bija noteikts, ka  pagaidu administrāciju var iecelt, ja līdz kārtējām domes vēlēšanām palikuši mazāk nekā 15 mēneši un to regulēja  likums “Par pašvaldībām.” Pagaidu administrācijas iespējamais pilnvaru  periods līdz ar  2019.gada 19.decembra grozījumiem  tika samazināts no 15 mēnešiem uz 9 mēnešiem.
Par iepriekšminēto kārtību (tātad šobrīd spēkā esošo 1.pantu, kuru ar likumprojektu atkal tiek piedāvāts konceptuāli mainīt) notika plašas diskusijas Saeimā un citos formātos, tostarp tika uzklausīti vairāki konstitucionālo tiesību  eksperti, kas pauda atbalstošu nostāju.
Arī Vides aizsardzības un reģionālās attīstības ministrija (VARAM) tobrīd pauda pilnībā  atbalstošu nostāju par  iepriekšminētajām Saeimas  deputātu iesniegtajām novitātēm pamatojot, ka “ Likumprojekts stiprinātu demokrātisko institūtu. Pagaidu administrācija  nav vienlīdzīgās, tiešās, aizklātās un proporcionālās  vēlēšanās ievēlēta institūcija.  Turklāt visefektīvākā darba kontroles forma pašvaldībai ir tieši vēlēšanas, kas ļauj novērtēt pašvaldības pārstāvniecības institūciju darbības atbilstību kopienas iedzīvotāju interesēm, jo ja iedzīvotāji uzskatīs, ka pašreizējā dome nav labi vai efektīvi strādājusi, tad ievēlēs citus deputātus konkrētās domes vietā.”(citāts no VARAM paustā Saeimas Valsts pārvaldes un pašvaldību komisijas 2019.gada 10.decembra sēdē).
2019.gadā virzītā likumprojekta anotācijā, tostarp kā viens no apsvērumiem šobrīd spēkā esošajai 1.panta redakcijai, bija norādīts arī lietderīgas finanšu līdzekļu izlietošanas aspekts. Tobrīd tas tika pamatots tādējādi, ka  “Ja līdz kārtējām vēlēšanām palikuši no 9 līdz 24 mēnešiem, tad jaunās vēlēšanās domi ievēlē uz atlaistās domes atlikušo pilnvaru termiņu un Vēlēšanu likuma 1.panta pirmajā daļā noteikto termiņu.”

Likumprojekts šobrīd piedāvā  mainīt 2019.gadā pieņemto kārtību un kopumā atzīstams kā nedemokrātisks dēļ diviem galvenajiem apsvērumiem:
1.)tiek pieļauts nesamērīgi ilgs pagaidu administrācijas pilnvaru laiks ( pat puses sasaukuma, tātad līdz  24 mēnešiem);
2.) nav vienotas pieejas un individuālai Saeimas vērtēšanai tiek pakļauts pēc būtības  konstitucionāls jautājums -būt vai nebūt pašvaldību vēlēšanām  tādējādi pieļaujot, ka ilgu laika  periodu  visas pašvaldības funkcijas var veikt personas, ko nav ievēlējuši vietējie iedzīvotāji demokrātiskās vēlēšanās.

Arī 2019.gadā virzot grozījumus 1.pantā,  ar kuriem ieviesa šobrīd spēkā  esošo kārtību, attiecīgā likumprojekta anotācijā  par pagaidu administrāciju un kopumā vēlēšanām tiek konstatēts : “Turklāt tās darbības termiņš, ja līdz kārtējās domes vēlēšanām ir palikuši mazāk nekā 15 mēneši ir nesamērīgi ilgs. Proti, jāņem vērā tas, ka pašvaldības dome ir pašvaldības iedzīvotāju politiskās pārstāvības orgāns (sk:Levits E. Pašvaldību likuma koncepcija. 2003, 34.punkts.)
Savukārt viena no pašvaldības galvenajām pazīmēm ir tās ievēlējamība (sk., piemēram: Stucka A. Latvijas pašvaldību sistēmas pilnveidošanas aktuālie valststiesību jautājumi. Promocijas darbs. Rīga: Latvijas Universitāte, 2012, 34.-35.lpp).
Tādējādi viens no primārajiem pašvaldību vēlēšanu mērķiem ir pašvaldības iedzīvotāju pārstāvības orgāna izveidošana ( Latvijas Republikas Satversmes tiesas 2015.gada 5.februāra spriedums lietā Nr. 2014-03-01 20.2. apakšpunkts).
Turklāt no demokrātijas virsprincipiem izriet valsts varas leģitimitātes princips, kas nodrošina, ka suverēnās valsts varas nesējai-tautai- ir jābūt ietekmei uz lēmumu pieņemšanu valstī. Tautas gribai ir jābūt valsts varas pamatā, tās avotam. Citiem vārdiem, valsts varai ir jābūt tautas leģitimētai. Valsts varas leģitimēšanas pamats Satversmes noteiktajā parlamentārās demokrātijas valsts iekārtā ir periodiskas vēlēšanas, kas vienlaikus ir arī veids, kā tautai izteikt savu tābrīža gribu, atbilstoši kurai likumdevējam turpmākos gadus līdz nākamajām vēlēšanām ir jādarbojas (Latvijas Republikas Augstākās tiesas Senāta  Administratīvo lietu departamenta 2006.gada 3.novembra spriedums lietā Nr. SA-5/2006).”

Tādējādi vēršam uzmanību, ka  likumprojekts nestiprinās demokrātijas institūtu, jo tiek pieļauta  pagaidu administrācijas iecelšana arī uz nesamērīgi ilgu periodu, tai skaitā pat ievērojami  ilgāku nekā 15 mēneši, par ko jau ir bijuši pretapsvērumi 2019.gadā.  Pagaidu administrācija, kā zināms, nav vienlīdzīgās, tiešās, aizklātās un proporcionālās vēlēšanās ievēlēta institūcija,   un tā ir pieļaujama tikai  kā īslaicīgs pagaidu risinājums. Pagaidu administrācija ir  pagaidu pārvaldes institūts - valsts pārvaldes institūcija, kura terminēti  darbojas attiecīgās pašvaldības vārdā un tās kompetences ietvaros un kas nekādā veidā nav saņēmusi vietējo vēlētāju uzticību. Tātad likumprojekts pieļauj, ka arī  nesamērīgi ilgu laiku pašvaldību varētu vadīt personas, kas nav ievēlētas, bet pilda visas  iepriekšievēlētās  domes funkcijas, tiesības un pienākumus.
Vērtējot likumprojektu, jāņem vērā arī aspekti par līdzšinējo pagaidu administrāciju darbību, kas  kopumā ir vērtējami negatīvi.
Tāpat uzsveram, ka  jautājumā par to- būt vai nebūt  vēlēšanām, ir jābūt vienotai pieejai nevis individuālam izvērtējumam un lemšanā par to, vai jābūt demokrātiskām vēlēšanām vai jādarbojas pagaidu administrācijai, nav regulējums, kur nepieciešama elastīga pieeja pretēji tam, kā tas norādīts likumprojekta pavaddokumentos.
Likumprojekts neveicinās tiesisko noteiktību un  šāda brīva pieeja  nav atbalstāma.  Tostarp šāds  brīvs regulējums satur arī riskus lēmumu pieņemšanai vadoties no politiskiem iemesliem, kas būtu nepieļaujami.
Kā zināms, vienu gadu  pirms vēlēšanām nav atbalstāmi nekādi grozījumi vēlēšanu norises regulējumā un  jo sevišķi strikti tas attiecas uz konceptuāliem grozījumiem. Ņemot vērā 2025.gada pašvaldību vēlēšanu datumu, prognozējams, ka šā likumprojekta virzība varētu notikt  lielā steigā un iespējams bez pienācīgām debatēm nolūkā  ievērot  noteikto termiņu. Savukārt steidzamība nav atzīstama par labu likumdošanas praksi, jo sevišķi tādos konstitucionālos jautājumos kā vēlēšanu sistēmas izmaiņas, ko faktiski likumprojekts paredz.

 
Piedāvātā redakcija
-
	Nav ņemts vērā
Likumprojekta pamatojums sniegts anotācijā, tai skaitā uzsverot, ka Pašvaldību likuma 70. panta pirmajā daļā minētie iemesli pašvaldības domes atlaišanai ir savstarpēji atšķirīgi pēc būtības un katras pašvaldības situācija ir vērtējama individuāli. Turklāt jāņem vērā, ka ar likumprojektu paredzētās tiesības izvēlēties optimālāko pašvaldības darba organizācijas modeli situācijā, kad līdz nākamajām domes kārtējām vēlēšanām ir palikuši vairāk par deviņiem, bet mazāk par 24 mēnešiem, tiek paredzētas Saeimai, tātad likumdevējam, nevis kādai institūcijai vai amatpersonai, par kuras viedokļa objektivitāti varētu rasties šaubas. Likums par pašvaldības domes atlaišanu kā jebkurš likums pirms tā pieņemšanas tiek Saeimā vispusīgi izdiskutēts, ieskaitot diskusijas Saeimas komisijās, dodot iespēju interesentiem iesniegt priekšlikumus par likumprojektu Saeimas kārtības rullī noteiktajā kārtībā. Līdz ar to nav pamata apšaubīt Saeimas spēju objektīvi izvērtēt konkrēto situāciju pašvaldībā un pieņemt racionālu, argumentētu izvēli. Pagaidu administrācijas iecelšana kā pagaidu pašvaldības pārvaldes forma ir nostiprināta likumā jau izsenis, līdz ar to netiek paredzēts konceptuāli atšķirīgs risinājums, kas dotu pamatu apšaubīt pašvaldības domes vēlēšanu institūta nozīmīgumu demokrātiskā sabiedrībā. 
Vienlaikus nav pamatots iebildumā paustais apgalvojums par līdzšinējo pagaidu administrāciju darbu pašvaldībās, kurās tika atlaista dome, proti, “jāņem vērā arī aspekti par līdzšinējo pagaidu administrāciju darbību, kas  kopumā ir vērtējami negatīvi”. VARAM rīcībā nav šāda Latvijas Pašvaldību savienības vai citas organizācijas izvērtējuma, kas apstiprinātu minēto apgalvojumu. 

